Document ID: 31997R1402

ΚΑΝΟΝΙΣΜΟΣ (ΕΚ) αριθ. 1402/97 ΤΗΣ ΕΠΙΤΡΟΠΗΣ της 22ας Ιουλίου 1997 για τροποποίηση του κανονισμού (ΕΟΚ) αριθ. 3461/85 σχετικά με την οργάνωση διαφημιστικών εκστρατειών για την προώθηση της κατανάλωσης χυμού σταφυλής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 822/87 του Συμβουλίου, της 16ης Μαρτίου 1987, περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΚ) αριθ. 536/97 (2), και ιδίως το άρθρο 46 παράγραφος 4,
Εκτιμώντας:
ότι στον κανονισμό (ΕΟΚ) αριθ. 3461/85 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1646/96 (4), προβλέπονται οι κανόνες για την οργάνωση διαφημιστικών εκστρατειών για την προώθηση της καταναλώσεως του χυμού σταφυλής 7
ότι στο άρθρο 1 του κανονισμού (ΕΟΚ) αριθ. 3461/85 προβλέπεται ότι οι διαφημιστικές εκστρατείες για την προώθηση της καταναλώσεως του χυμού σταφυλής μπορούν να πραγματοποιηθούν έως την αμπελουργική περίοδο 1996/97 7 ότι πρέπει συνεπώς να τροποποιηθεί δεδομένου ότι το άρθρο 46 παράγραφος 4 του κανονισμού (ΕΟΚ) αριθ. 822/87 παρέτεινε την πραγματοποίηση αυτών των διαφημιστικών εκστρατειών έως την περίοδο 1997/98 7
ότι για να διασφαλισθεί καλύτερος ανταγωνισμός στη διαδικασία ορισμού των οργανισμών οι οποίοι θα πρέπει να πραγματοποιήσουν τη διαφημιστική εκστρατεία, πρέπει να προβλεφθεί ότι ο ορισμός των εν λόγω οργανισμών θα πραγματοποιηθεί με την πρόσκληση υποβολής προσφορών 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3461/85 τροποποιείται ως εξής:
1. Στο άρθρο 1 παράγραφος 1, οι όροι «1996/97» αντικαθίστανται από τους όρους «1997/98».
2. Στο άρθρο 2, η παράγραφος 2 αντικαθίσταται από την ακόλουθη:
«Κάθε ένα από τα συγκεκριμένα κράτη μέλη, αφού ορίσει τον αρμόδιο οργανισμό για να συνάψει τη σύμβαση, ορίζει, μετά από πρόσκληση υποβολής προσφορών και με βάση τα υποβληθέντα προγράμματα, τον οργανισμό που αναφέρεται στην παράγραφο 1, μετά από διαβούλευση με τις αντιπροσωπευτικότερες επαγγελματικές οργανώσεις παραγωγής ή/και καταναλώσεως χυμού σταφυλής. Υποβάλλει στην Επιτροπή, εντός τεσσάρων μηνών μετά από τον καθορισμό των κρατών μελών στα οποία θα πραγματοποιηθούν οι διαφημιστικές εκστρατείες, σύμφωνα με το άρθρο 1 παράγραφος 2, τα προγράμματα που έχουν εκπονηθεί από τον οργανισμό αυτό συνοδευόμενα από αιτιολογημένη γνώμη σχετικά με τη συμφωνία τους προς τους όρους που προβλέπονται στο άρθρο 3, καθώς και τα αποτελέσματα όσον αφορά την αύξηση της κατανάλωσης.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 1997.

Labels: 3
17